12. ฐานะการเงินและผลการดำเนินงาน

1.  ฐานะการเงินและผลการดำเนินงานในระยะ 3 ปีที่ผ่านมา

(1) สรุปรายงานการสอบบัญชี

-   การตรวจสอบงบการเงินสำหรับปีสิ้นสุดวันที่ 31 ธันวาคม พ.ศ. 2550, 2549 และ 2548
    ผู้สอบบัญชีได้แสดงความเห็นแบบไม่มีเงื่อนไขต่องบการเงินดังกล่าว ทั้งนี้ผู้สอบบัญชี คือ
    นางสาวสุกัญญา สุธีประเสริฐ บริษัทสำนักงาน เอ เอ็ม ซี จำกัด

(2) ตารางสรุปงบการเงิน

[]

[][]

[]

[]

[][]

[]

  (ค) อัตราส่วนทางการเงิน

  ------------------------------------------ ---------- --- ---------- ---- ---------- ----
  อัตราส่วนสภาพคล่อง (Liquidity Ratio)                                                    

  อัตราส่วน                                    2550           2549            2548       

  อัตราส่วนสภาพคล่อง (เท่า)                      1.04           1.05            1.04       

  อัตราส่วนสภาพคล่องหมุนเร็ว (เท่า)                0.56           0.71            0.71       

  อัตราส่วนสภาพคล่องกระแสเงินสด (รอบ)            0.32           0.41            0.58       

  อัตราหมุนเวียนลูกหนี้การค้า (รอบ)                 7.07           6.06            6.25       

  ระยะเวลาเก็บหนี้เฉลี่ย (วัน)                     51             59              58         

  อัตราส่วนหมุนเวียนสินค้าคงเหลือ (รอบ)             7.92           11.03           12.29      

  ระยะเวลาขายสินค้าเฉลี่ย (วัน)                   52             39              36         

  อัตราส่วนหมุนเวียนเจ้าหนี้ (รอบ)                  3.56           3.88            4.31       

  ระยะเวลาชำระหนี้ (วัน)                        101            93              84         

  Cash Cycle (วัน)                            2              6               10         

                                                                                       

  อัตราส่วนแสดงความสามารถในการหากำไร (                                                   
  Profitability Ratio)                                                                 

  อัตราส่วน                                    2550           2549            2548       

  อัตรากำไรขั้นต้น (%)                           31.17          31.52           30.67      

  อัตรากำไรจากการดำเนินงาน (%)                 7.08           7.98            7.86       

  อัตรากำไรอื่น (%)                             1.30           1.21            0.77       

  อัตราส่วนเงินสดต่อการทำกำไร (%)                109.32         111.38          154.94     

  อัตรากำไรสุทธิ (%)                            4.65           5.61            5.54       

  อัตราผลตอบแทนผู้ถือหุ้น (%)                      27.60          32.73           33.31      

                                                                                       

  อัตราส่วนแสดงประสิทธิภาพในการดำเนินงาน                                                    
  (Efficiency Ratio)                                                                   

  อัตราส่วน                                    2550           2549            2548       

  อัตราผลตอบแทนจากสินทรัพย์ (%)                  17.15          20.43           20.74      

  อัตราผลตอบแทนจากสินทรัพย์ถาวร (%)              65.39          71.22           68.97      

  อัตราการหมุนของสินทรัพย์ (เท่า)                  2.45           2.59            2.66       

                                                                                       

  อัตราส่วนวิเคราะห์นโยบายทางการเงิน (Financial                                             
  Policy Ratio)                                                                        

  อัตราส่วน                                    2550           2549            2548       

  อัตราส่วนหนี้สินต่อส่วนของผู้ถือหุ้น (เท่า)             1.61           1.22            1.35       

  อัตราส่วนความสามารถชำระดอกเบี้ย (เท่า)          1,842.50       2,091.06        3,100.98   

  อัตราส่วนความสามารถชำระภาระผูกพัน (cash basis) 1.00           1.27            2.15       

  อัตราการจ่ายเงินปันผล (%)**                    98.65          93.81           99.11      
  ------------------------------------------ ---------- --- ---------- ---- ---------- ----

  หมายเหตุ ** เป็นอัตราเงินปันผลที่เสนอโดยคณะกรรมการบริษัทฯ
  โดยยังรอการพิจารณาอนุมัติจากที่ประชุมใหญ่สามัญประจำปี ในวันที่ 29 เมษายน 2551
  และคำนวณจากจำนวนหุ้นสามัญ ณ วันที่ 22 มกราคม 2551

2.  คำอธิบายและการวิเคราะห์ฐานะการเงินและผลการดำเนินงาน

สถานการณ์ธุรกิจสิ่งพิมพ์ในปี พ.ศ.2550

สภาวะเศรษฐกิจโดยรวมของประเทศไทยในปี พ.ศ. 2550 ที่ผ่านมา
ยังคงเป็นช่วงเวลาที่ภาวะเศรษฐกิจมีการขยายตัวที่ชะลอตัวลงอีก
เพราะประสบปัญหาหลายด้านพร้อมกัน
ที่ส่งผลกระทบในเชิงลบต่อความเชื่อมั่นของผู้บริโภคภายในประเทศ และการลงทุนของนักลงทุน
ไม่ว่าจะเป็นผลจากภาวะความผันผวนของราคาน้ำมันในตลาดโลก ภาวะเงินเฟ้อที่เพิ่มสูงขึ้น
ประกอบกับปัญหาความไม่สงบในภาคใต้ที่ทวีความรุนแรงเพิ่มสูงขึ้น ที่สำคัญที่สุดอีกอย่างหนึ่ง คือ
ภาวะการเมืองที่ขาดเสถียรภาพ

ปัจจัยดังกล่าว ส่งผลกระทบทำให้อุปสงค์ในประเทศเกิดการชะลอตัวลง ประชาชนลดการใช้จ่าย
มีภาวะความตึงเครียดทางจิตใจ และไม่แน่นอนในทิศทางของประเทศ
ทำให้อารมณ์ในการจับจ่ายใช้สอยลดลง ประชาชนเข้าศูนย์การค้าน้อยลง
เหล่านี้ส่งผลกระทบต่อธุรกิจค้าปลีกที่อยู่ตามศูนย์การค้าเป็นอย่างมาก
ทำให้เห็นภาพภาวะความซบเซาในอุตสาหกรรมค้าปลีกในภาพรวมได้ชัดเจนตลอดปี พ.ศ. 2550
และมากขึ้นในช่วงปลายปี จึงนับได้ว่าเป็นปีที่เหนื่อยที่สุดปีหนึ่งของผู้ประกอบการธุรกิจค้าปลีก

อย่างไรก็ตาม ธุรกิจหนังสือในปี พ.ศ. 2550 ยังคงมีการเติบโตอย่างต่อเนื่อง
แม้คาดว่าจะมีการเติบโตที่ชะลอตัวลงเช่นเดียวกับธุรกิจค้าปลีกอื่น
โดยแรงผลักดันการเติบโตที่สำคัญมาจากการที่มีร้านหนังสือเครือข่ายเปิดเพิ่มขึ้นมากกว่าปกติมาก
โดยเฉพาะร้านหนังสือสะดวกซื้อขนาดเล็ก
ที่เปิดโดยผู้ประกอบการรายใหญ่ที่ดำเนินธุรกิจร้านสะดวกซื้อ
และมีการเปิดร้านหนังสือขนาดใหญ่ในศูนย์การค้าขนาดใหญ่ที่เพิ่งเปิดในปี พ.ศ. 2549
ประกอบกับมีการเติบโตของสำนักพิมพ์ขนาดเล็กและขนาดกลางมากขึ้น

ส่วนปริมาณหนังสือใหม่ที่ผลิตขึ้นในปี พ.ศ. 2550 ที่ส่งเข้าสู่ระบบร้านหนังสือ บริษัทฯ
คาดว่ามีจำนวนเฉลี่ยประมาณ 31.4 เล่มต่อวัน ซึ่งเพิ่มขึ้นกว่าปี พ.ศ. 2549
ที่มีหนังสือออกใหม่เฉลี่ยประมาณ 30.8 เล่มต่อวัน
โดยสำนักพิมพ์มีความระมัดระวังการผลิตหนังสือให้ตรงกับความต้องการของตลาดมากขึ้น
ซึ่งจะส่งผลดีให้ธุรกิจหนังสือมีประสิทธิภาพการจำหน่ายดีขึ้นในอนาคต

สมาคมผู้จัดพิมพ์และผู้จำหน่ายหนังสือแห่งประเทศไทย (The Publishers and Booksellers
Association of Thailand) คาดการณ์สำหรับธุรกิจหนังสือในปี พ.ศ. 2550 ว่า
ธุรกิจหนังสือน่าจะมีการเติบโตประมาณ 6-7% ซึ่งเป็นตัวเลขเดียวกับการเติบโตในปี พ.ศ. 2549
จากมูลค่าตลาดหนังสือรวมทั้งประเทศ (รวมหนังสือเรียน) ในราคาปกที่อยู่ระหว่าง
16,000~16,900 ล้านบาท ในปี พ.ศ. 2549 และคาดการณ์ว่าคนไทยใช้เงินซื้อหนังสือประมาณ
286 บาทต่อคนต่อปี ซึ่งจากสถิติเหล่านี้ จะเห็นว่าเป็นจำนวนที่น้อยมาก
และสะท้อนว่าตลาดธุรกิจหนังสือโดยรวมยังมีศักยภาพเติบโตได้อีกหลายเท่าตัวเมื่อเทียบกับประเทศที่พัฒนาแล้ว

การที่มีจำนวนร้านหนังสือเพิ่มมากขึ้น และรายเดิมมีการปรับปรุงให้ดีขึ้นอย่างต่อเนื่อง
ส่งผลให้การหาซื้อหนังสือสะดวกมากขึ้น ทำให้ฐานตลาดหนังสือใหญ่ขึ้น
ซึ่งเป็นผลดีต่อภาพรวมของธุรกิจหนังสือ

การดำเนินงานที่สำคัญในปี พ.ศ. 2550

ในปี พ.ศ. 2550 บริษัทฯ ยังคงขยายธุรกิจตามทิศทางระยะยาว เพราะเชื่อมั่นว่าธุรกิจหนังสือ
และธุรกิจการศึกษา ยังมีโอกาสเติบโตได้อีกมาก โดยเน้นหนักที่การขยายสาขาของร้าน
ซีเอ็ดบุ๊คเซ็นเตอร์ อย่างต่อเนื่อง
และเน้นการเพิ่มบทบาทการเป็นผู้จัดจำหน่ายหนังสือและสำนักพิมพ์มากขึ้น
เพื่อให้สอดคล้องกับทิศทางการเติบโตของธุรกิจหนังสือในภาพรวม นอกจากนั้น บริษัทฯ
เน้นการพัฒนาระบบสารสนเทศ ระบบการสื่อสารระหว่างสาขาทั่วประเทศกับสำนักงานใหญ่
และศูนย์กระจายสินค้า เพื่อรองรับการให้บริการที่หลากหลายเพิ่มขึ้นในอนาคต
เพิ่มประสิทธิภาพการทำงาน และลดโอกาสการสูญเสียต่างๆ ลง

ในปี พ.ศ. 2550 บริษัทฯ มีการดำเนินงานที่สำคัญ ที่นอกเหนือการดำเนินงานตามปกติ ดังนี้

1.  บริษัทฯ ได้ขยายสาขาของร้านซีเอ็ดบุ๊คเซ็นเตอร์ เพิ่มขึ้นอย่างต่อเนื่อง
    และปรับปรุงสาขาเดิมที่มีศักยภาพให้ใหญ่ขึ้น มีประสิทธิภาพการขายดีขึ้น และทันสมัยเพิ่มขึ้น
    โดยมีรายละเอียดดังนี้

-   บริษัทฯ ได้เปิดสาขาของร้านซีเอ็ดบุ๊คเซ็นเตอร์เพิ่มขึ้นจำนวน 52 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม 2550 ทั้งสิ้น 268 สาขา
    และจุดขายทั้งสิ้นที่ยังเปิดดำเนินการอยู่จำนวน 91 จุดขาย

-   ปรับปรุงสาขาเดิมจำนวน 7 สาขา โดยบางส่วนมีการย้ายพื้นที่สาขาให้เหมาะสมขึ้น
    บางสาขาขยายพื้นที่เพิ่มขึ้นให้สอดคล้องกับความต้องการของชุมชนเพิ่มขึ้น
    บางสาขาปรับปรุงให้มีความทันสมัยและน่าเข้าใช้บริการมากขึ้น

2.  ออกวารสาร Industrial Sourcing โดยเป็นวารสารราย 4 เดือน
    ที่นำเสนอข้อมูลของผลิตภัณฑ์ทางอุตสาหกรรม
    ตามสาขาที่จำเป็นทางอุตสาหกรรมโดยแบ่งหมวดหมู่อย่างชัดเจน
    เพื่อให้ข้อมูลที่เป็นประโยชน์สำหรับการจัดซื้อขององค์กรในภาคอุตสาหกรรม
    เริ่มวางจำหน่ายเมื่อประมาณเดือน เมษายน พ.ศ. 2550

    3.  ติดตั้งระบบกล้องโทรทัศน์วงจรปิด (CCTV) ที่ร้านซีเอ็ดบุ๊คเซ็นเตอร์ และร้านเครือข่าย
        ซึ่งได้ทยอยติดตั้งมาตั้งแต่ปลายไตรมาส 4 ของปี พ.ศ. 2549 เป็นต้นมา
        จนแล้วเสร็จเกือบหมดในปี พ.ศ. 2550
        ส่งผลให้มูลค่าจำนวนสินค้าสูญหายที่สาขาลดลงอย่างมีนัยสำคัญ

    4.  ปรับปรุงระบบคอมพิวเตอร์เพื่อรองรับการขยายงานสาขา รองรับการใช้งานซอฟต์แวร์
        Navision เต็มระบบ รองรับการสื่อสารทั้งหมดของบริษัทฯ และรองรับระบบ
        e-commerce รวมทั้งติดตั้งระบบสำรองข้อมูล และระบบป้องกันต่างๆ
        ที่มีความเชื่อถือได้สูงขึ้น

    5.  จัดงาน Thailand Electronics & Industrial Technology 2007
        ระหว่างวันที่ 12-15 กรกฎาคม พ.ศ. 2550 ณ ศูนย์ประชุมแห่งชาติสิริกิติ์
        ซึ่งเป็นงานแสดงสินค้าทางอิเล็กทรอนิกส์ประจำปีที่ใหญ่ที่สุดของประเทศมาโดยตลอด
        ซึ่งในปีที่ผ่านมาได้เพิ่มกลุ่มสินค้าด้านความปลอดภัย กลุ่ม GPS
        และกลุ่มเครื่องเสียงรถยนต์ โดยมีการจัดงาน Thailand USACi Competition
        2007 ซึ่งเป็นการจัดแข่งขันสุดยอดเครื่องเสียงรถยนต์ด้วย

    6.  เริ่มโครงการ SE-ED Learning Center อย่างเป็นรูปธรรมมากขึ้น เพื่อให้ความรู้
        และแรงบันดาลใจกับเยาวชนในวันหยุด โดยนอกจากจะจัดค่าย SE-ED Kiddy Camp
        ซึ่งเริ่มมาตั้งแต่ปี พ.ศ. 2545 ให้มีจำนวนค่ายให้เลือกมากขึ้นระหว่างช่วงปิดเทอมแล้ว
        ยังเพิ่มเติมหลักสูตรอื่นๆ ในวันหยุด เช่น หลักสูตรพัฒนาความคิด หลักสูตรคณิตคิดออกแล้ว
        หลักสูตรวิศวกรน้อย เป็นต้น

    7.  เป็นตัวแทนจัดจำหน่ายหนังสือเรียนภาษาอังกฤษแต่ผู้เดียวในประเทศไทยให้กับสำนักพิมพ์
        Oxford University Press (OUP) โดยมีผลตั้งแต่ 1 มกราคม พ.ศ. 2550
        เป็นต้นมา และมีสิทธิการขายในประเทศกัมพูชา ลาว พม่า และอินโดนีเซีย ด้วย
        เพื่อช่วยผลักดันการเรียนรู้ภาษาอังกฤษในประเทศไทย และประเทศข้างเคียง
        ให้ได้ผลยิ่งขึ้นในทุกระดับตั้งแต่เด็กจนถึงผู้ใหญ่

  ปัจจุบันสำนักพิมพ์มหาวิทยาลัยออกซ์ฟอร์ด
  นอกจากจะเป็นสำนักพิมพ์มหาวิทยาลัยที่มีอายุยาวนานที่สุดกว่าห้าร้อยปีแล้ว
  ยังเป็นสำนักพิมพ์มหาวิทยาลัยที่ใหญ่ที่สุดในโลก
  โดยมียอดขายมากกว่าสำนักพิมพ์มหาวิทยาลัยของสหรัฐทั้งหมดรวมกัน
  และได้รับการยอมรับว่าเป็นสำนักพิมพ์สื่อการเรียนการสอนภาษาอังกฤษที่ใหญ่ที่สุดในโลก

  นอกจากความร่วมมือในการจัดจำหน่ายหนังสือแล้ว สำนักพิมพ์มหาวิทยาลัยออกซ์ฟอร์ด และบริษัทฯ
  ยังมีโครงการร่วมกันจัดทำหนังสือแปลที่เหมาะสมกับการพัฒนาทักษะภาษาอังกฤษ
  จัดการสัมมนาเชิงปฏิบัติการเกี่ยวกับสื่อการสอน
  และเทคนิคการสอนภาษาอังกฤษให้แก่อาจารย์และสถาบันการศึกษา พัฒนาครูผู้สอน
  เพื่อนำไปสู่การพัฒนาเยาวชนให้ทั่วถึงทุกภาคของประเทศ

8.  ทดสอบระบบ SE-ED Channel ซึ่งเป็นระบบการควบคุมเสียง และภาพ จากสำนักงานใหญ่
    ไปยังสาขาต่างๆ ทั่วประเทศ ผ่านระบบสื่อสารทางไกลที่บริษัทฯ
    ได้ติดตั้งไปเรียบร้อยทั้งหมดแล้ว เพื่อเตรียมการใช้งานจริงในกลางปี พ.ศ. 2551
    ระบบนี้จะช่วยการประชาสัมพันธ์สินค้าและบริการต่างๆ ที่สาขามีให้ลูกค้าทราบ
    รวมทั้งใช้ในการฝึกอบรม และการสื่อสารต่างๆ ระหว่างสาขากับสำนักงานใหญ่ด้วย

9.  ดำเนินการจัดงาน Company Visit โดยในปี พ.ศ. 2550 ที่ผ่านมาบริษัทฯ
    ได้ทำการจัดงาน Company Visit ขึ้นทั้งสิ้นจำนวน 3 ครั้ง โดยในแต่ละครั้ง
    ได้รับความสนใจจากจากนักลงทุน ผู้ถือหุ้น และผู้สนใจทั่วไป เป็นจำนวนมาก
    โดยการเปิดโอกาสให้นักลงทุน ผู้ถือหุ้น และผู้ที่สนใจทั่วไป เข้าเยี่ยมชมศูนย์กระจายสินค้า
    และพบปะผู้บริหารระดับสูงของบริษัทฯ
    โดยโครงการนี้ถือเป็นโครงการหนึ่งที่สำคัญในการที่จะมุ่งเน้นให้ผู้ถือหุ้น
    ผู้สนใจทั่วไปได้ศึกษาข้อมูล และทำความรู้จักกับบริษัทจดทะเบียนในตลาดหลักทรัพย์ฯ
    รวมถึงการได้มีโอกาสสัมผัสถึงการบริหารงานและการดำเนินกิจการของบริษัทเหล่านั้นโดยตรง
    จึงถือว่าเป็นส่วนหนึ่งของข้อมูลที่ใช้ประกอบในการตัดสินใจลงทุนได้เป็นอย่างดี

10. ปรับปรุงระบบการจองหนังสือที่สาขา และผ่านทาง www.se-ed.com
    เพื่ออำนวยความสะดวกให้ลูกค้าให้ได้หนังสือที่ต้องการโดยเร็ว
    และมีข้อมูลเพียงพอต่อการตัดสินใจ โดยในปี พ.ศ. 2550
    ได้เน้นการผลักดันการให้บริการการจองหนังสือที่สาขา
    เพื่อเสริมความพึงพอใจให้ลูกค้ามากยิ่งขึ้น
    โครงการนี้นอกจากจะช่วยให้ยอดขายจากการจองหนังสือเพิ่มขึ้นอย่างมากแล้ว
    ยังทำให้พนักงานมีความกระตือรือร้นที่จะตอบสนองต่อความต้องการของลูกค้ามากขึ้น

ภาพรวมของผลการดำเนินงานที่ผ่านมา ตลอดระยะเวลา 3 ปีที่ผ่านมา บริษัทฯ
สามารถสร้างระดับการเติบโตของรายได้ให้เพิ่มขึ้นอย่างต่อเนื่อง เป็นที่น่าพอใจ
การเติบโตหลักมาจากการเพิ่มช่องทางการจัดจำหน่ายผ่านร้านซีเอ็ดบุ๊คเซ็นเตอร์ และเครือข่าย
(ร้าน Book Variety ศูนย์หนังสือมหาวิทยาลัย และจุดขายย่อย) ซึ่งเป็นร้านหนังสือของบริษัทฯ

-   ในปี พ.ศ. 2550 บริษัทฯ ได้เปิดสาขาของร้านซีเอ็ดบุ๊คเซ็นเตอร์ เพิ่มขึ้นจำนวน 52 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม พ.ศ. 2550 ทั้งสิ้น 268 สาขา
    และจุดขายทั้งสิ้นที่ยังเปิดดำเนินการอยู่จำนวน 91 จุดขาย
    และเพิ่มบทบาทการเป็นผู้จัดจำหน่ายหนังสือ ให้กับสำนักพิมพ์อื่นมากยิ่งขึ้น
    รวมทั้งเน้นการผลิตหนังสือที่ขายดีให้มีสัดส่วนมากขึ้น

  ------------------------------- ------------- ------------- -------------
                                  2550          2549          2548

  รายได้รวม (ล้านบาท)               3,949.59      3,725.74      3,391.13

  อัตราการเติบโตจากปีก่อน (%)         +6.01         +9.87         +18.72
  ------------------------------- ------------- ------------- -------------

ผลการดำเนินงาน สำหรับผลการดำเนินงานปี พ.ศ. 2550 สิ้นสุดวันที่ 31 ธันวาคม พ.ศ. 2550
มีสาระสำคัญ สรุปได้ดังนี้

รายได้รวม สำหรับ ปี พ.ศ. 2550 เป็นเงิน 3,949.59 ล้านบาท เพิ่มขึ้น 223.84 ล้านบาท
หรือเติบโตสูงขึ้น 6.01% โดยในจำนวนนี้เป็นรายได้จากการขาย 3,898.25 ล้านบาท เพิ่มขึ้น
217.55 ล้านบาท หรือเติบโตสูงขึ้น 5.91% ทั้งที่ในปี พ.ศ. 2550 บริษัทฯ
ได้รับผลกระทบจากสภาวะเศรษฐกิจที่ชะลอตัวลง สืบเนื่องจากราคาน้ำมันที่เพิ่มสูงขึ้น
และจากสภาวะความไม่แน่นอนทางการเมือง ทำให้กำลังซื้อลดลง
จนทำให้รายได้จากการขายของสาขาเดิมจากร้านซีเอ็ดบุ๊คเซ็นเตอร์ และเครือข่าย ลดลงเล็กน้อย
และมีแนวโน้มลดลงมากขึ้นในไตรมาสที่ 4 ซึ่งสอดคล้องกับสถานการณ์ของธุรกิจค้าปลีกในภาพรวม
อย่างไรก็ตาม จากการที่บริษัทฯ เปิดสาขาใหม่ในปี พ.ศ. 2550 เพิ่มขึ้นมากถึง 52 สาขา
ซึ่งเป็นการเปิดสาขาใหม่มากที่สุดตั้งแต่เปิดดำเนินการมา ในจำนวนนี้
เป็นการเปิดสาขาใหม่ในไตรมาสที่ 4 มากถึง 20 สาขา และจากการขายหนังสือแฮร์รี่ พอตเตอร์
จำนวนมากในเดือนธันวาคม ทำให้รายได้จากการขายในภาพรวมของซีเอ็ดบุ๊คเซ็นเตอร์
และเครือข่าย ในปี พ.ศ. 2550 สามารถขยับสูงขึ้นมากกว่าปีก่อนได้ 3.22%

นอกจากนั้น บริษัทฯ ยังมีรายได้จากธุรกิจรับจัดจำหน่ายหนังสือ และขายส่งหนังสือให้ร้านหนังสืออื่น
และสถาบันการศึกษา สูงเพิ่มขึ้นกว่าปีก่อนถึง 26.44% ซึ่งเป็นผลมาจากการที่บริษัทฯ
เพิ่งได้เป็นผู้จำหน่ายหนังสือเรียนภาษาอังกฤษ (ELT) ของสำนักพิมพ์ Oxford University
Press เป็นปีแรก และยังมีสำนักพิมพ์อื่นให้ความไว้วางใจให้บริษัทฯ
เป็นผู้จัดจำหน่ายหนังสือที่อยู่ในกระแสความนิยมมากขึ้นอย่างต่อเนื่อง

กำไรสุทธิ สำหรับปี พ.ศ. 2550 สิ้นสุดวันที่ 31 ธันวาคม พ.ศ. 2550 เป็นเงิน 183.80
ล้านบาท คิดเป็น 4.65% ของรายได้รวม หรือคิดเป็นกำไรต่อหุ้น 0.57 บาท (กำไรสุทธิสำหรับปี
พ.ศ. 2549 สิ้นสุดวันที่ 31 ธันวาคม 2549 เป็นเงิน 209.19 ล้านบาท หรือคิดเป็น 5.61%
ของรายได้รวม หรือมีกำไรต่อหุ้น 0.67 บาท) โดยกำไรสำหรับงวดนี้
ลดลงจากงวดเดียวกันของปีก่อน 25.39 ล้านบาท คิดเป็น 12.14% โดยสาเหตุหลักเกิดจาก

-   กำไรขั้นต้นของบริษัทฯ เพิ่มขึ้นกว่าปีก่อน 54.98 ล้านบาท โดยมีสัดส่วนเป็น 31.17%
    ของรายได้จากการขาย ซึ่งลดลงจากปีก่อนที่เป็น 31.52%
    เนื่องจากมีสัดส่วนจากการขายสินค้าที่มีกำไรขั้นต้นต่ำมากขึ้น
    โดยเฉพาะอย่างยิ่งการขายหนังสือพิมพ์ และนิตยสาร ที่มีสัดส่วนเพิ่มมากขึ้น

-   ค่าใช้จ่ายในการขายและบริหาร เพิ่มขึ้นมากกว่าปีก่อน 80.75 ล้านบาท โดยมีสัดส่วนเป็น
    25.20% ของรายได้จากการขาย ซึ่งเพิ่มมากกว่าปีก่อนที่เป็น 24.50%
    เนื่องจากรายได้จากการขายของสาขาเดิมของ ซีเอ็ดบุ๊คเซ็นเตอร์ลดลงกว่าปีก่อนเล็กน้อย
    ขณะที่ค่าใช้จ่ายต่างๆ ของสาขาเพิ่มสูงขึ้น นอกจากนั้น
    การเปิดสาขาใหม่จำนวนมากในช่วงสภาวะเศรษฐกิจที่ชะลอตัวลง
    โดยเฉพาะอย่างยิ่งในไตรมาสที่ 4 ซึ่งเปิดมากถึง 20 สาขา
    รวมทั้งเป็นการเปิดในระดับอำเภอมากขึ้น
    ทำให้รายได้จากการขายบางส่วนยังเพิ่มขึ้นไม่ทันกับค่าใช้จ่ายที่สูงขึ้น
    จึงทำให้ค่าใช้จ่ายในการขายและบริหาร มีสัดส่วนต่อรายได้จากการขายสูงขึ้น นอกจากนี้
    บริษัทฯ
    ยังตั้งสำรองสินค้าเคลื่อนไหวช้าเพิ่มสูงขึ้นเป็นยอดสะสมที่เกิดจากการตั้งสำรองสินค้าที่หมดอายุการขาย
     สินค้าเคลื่อนไหวช้า รวมทั้งสินค้าส่วนหนึ่งของผู้จัดจำหน่ายรายอื่น
    ที่ไม่สามารถวางขายได้เนื่องจากมีข้อโต้แย้งทางกฎหมาย

-   ส่วนแบ่งขาดทุนในบริษัทร่วม จำนวน 3.05 ล้านบาท ลดลงจากปีก่อน 2.27 ล้านบาท
    เป็นผลหลักจากการที่บริษัท เพลินพัฒน์ จำกัด ซึ่งเป็นผู้ดำเนินการโรงเรียนเพลินพัฒนา
    มีสภาพการทำกำไรที่ดีขึ้นอย่างต่อเนื่อง

-   ภาษีเงินได้นิติบุคคล มีจำนวน 91.84 ล้านบาท เพิ่มขึ้นจากปีก่อน 7.64 ล้านบาท
    เป็นผลกระทบหลักมาจากการที่อัตราภาษีเงินได้นิติบุคคล เปลี่ยนเพิ่มขึ้นจาก 25% ในปีก่อน
    เป็น 30% ในปีนี้
    ซึ่งหากคำนวณในอัตราภาษีเดียวกันกับปีก่อนจะส่งผลให้ภาษีเงินได้นิติบุคคลของงวดนี้ลดลง
    15.01 ล้านบาท หากตัดผลกระทบจากการเปลี่ยนแปลงอัตราภาษีเงินได้นิติบุคคล
    บริษัทจะมีกำไรสุทธิลดลงจากปีก่อน 4.96%

    ที่ประชุมคณะกรรมการบริษัทฯ มีมติอนุมัติและเห็นสมควรนำเสนอที่ประชุมสามัญผู้ถือหุ้นประจำปี
    พิจารณาจ่ายเงินปันผลประจำปี สำหรับผลการดำเนินงานปี พ.ศ. 2550 ในอัตราหุ้นละ 0.56
    บาท รวมเป็นเงินทั้งสิ้น 181,323,419.30 บาท ซึ่งบริษัทฯ ได้ จ่ายเงินปันผลระหว่างกาล
    ไปแล้ว 3 ไตรมาส ไตรมาสละ 0.10 บาท รวมเป็น 0.30 บาท
    คิดเป็นเงินปันผลจ่ายระหว่างกาลจำนวนทั้งสิ้น 97,103,925.50 บาท ดังนั้นบริษัทฯ
    จึงจะจ่ายเงินปันผลเพิ่มเติมในงวดนี้ในอัตราหุ้นละ 0.26 บาท จำนวนหุ้น 323,921,130 หุ้น
    ซึ่งเป็นจำนวนหุ้นของวันจดทะเบียนเพิ่มทุนล่าสุดเมื่อวันที่ 22 มกราคม พ.ศ. 2551
    คิดเป็นเงินปันผลจ่ายจำนวน 84,219,493.80 บาท
    โดยกำหนดวันปิดสมุดทะเบียนเพื่อสิทธิในการรับเงินปันผล ในวันพฤหัสบดีที่ 15 พฤษภาคม
    พ.ศ. 2551 เวลา 12.00 น. และกำหนดจ่ายเงินปันผลในวันพุธที่ 28 พฤษภาคม พ.ศ.
    2551

    การวิเคราะห์ฐานะทางการเงิน สำหรับปี พ.ศ. 2550 เปรียบเทียบกับปี พ.ศ. 2549

    ด้านสินทรัพย์ ณ วันที่ 31 ธันวาคม พ.ศ. 2550 บริษัทฯ มีสินทรัพย์ทั้งสิ้น 1,740.30
    ล้านบาท เพิ่มขึ้นจากสิ้นปีก่อน 262.80 ล้านบาท
    โดยมีการเปลี่ยนแปลงของสินทรัพย์ที่สำคัญดังนี้

-   เงินสดและรายการเทียบเท่าเงินสดคงเหลือ ณ สิ้นไตรมาส 4 ปี พ.ศ. 2550 เท่ากับ
    298.78 ล้านบาท เพิ่มขึ้น 8.09 ล้านบาท

-   เงินลงทุนชั่วคราว-สุทธิ เท่ากับ 208.16 ล้านบาท เพิ่มขึ้น 13.36 ล้านบาท
    เนื่องจากมีการลงทุนในพันธบัตรรัฐบาล (อายุเกิน 3 เดือน)

-   สินค้าคงเหลือ-สุทธิ เท่ากับ 446.50 ล้านบาท เพิ่มขึ้น 215.50 ล้านบาท
    เป็นผลมาจากการที่บริษัทฯ เพิ่งได้เป็นผู้จำหน่ายหนังสือเรียนภาษาอังกฤษ (ELT)
    ของสำนักพิมพ์ Oxford University Press เป็นปีแรก
     ทำให้จำเป็นต้องมีสต็อกเพิ่มขึ้นกว่าเดิม
     เพื่อรองรับการวางขายในร้านหนังสือที่เหมาะสมจำนวนหนึ่ง  และที่สำคัญคือ
    เนื่องจากเป็นการเริ่มต้นปีแรก
    และหนังสือส่วนใหญ่เป็นหนังสือประกอบการเรียนการสอนในสถาบันการศึกษา
    จึงจำเป็นต้องเตรียมสินค้าไว้รองรับฤดูกาลขายในช่วงเปิดภาคเรียน
     เพื่อไม่ให้เสียโอกาสในการขาย

-   ค่าใช้จ่ายจ่ายล่วงหน้า เพิ่มขึ้น 10.22 ล้านบาท
    ส่วนใหญ่เกิดจากค่าเช่าจ่ายล่วงหน้าของสาขาและคลังสินค้า

-   ที่ดิน อาคารและอุปกรณ์ เพิ่มขึ้น 24.57 ล้านบาท เนื่องจากในปี พ.ศ. 2550
    มีการเปิดสาขาใหม่เพิ่มขึ้น ซึ่งเป็นการเปิดสาขาใหม่มากที่สุดเมื่อเทียบกับทุกปีที่ผ่านมา

    ด้านหนี้สิน ณ วันที่ 31 ธันวาคม พ.ศ. 2550 บริษัทฯ มีหนี้สินทั้งสิ้น 1,073.19 ล้านบาท
    เพิ่มขึ้นจากสิ้นปีก่อน 260.70 ล้านบาท โดยมีการเปลี่ยนแปลงของหนี้สิน
    ส่วนใหญ่เป็นเจ้าหนี้การค้าและตั๋วเงินจ่าย ซึ่งมียอด ณ สิ้นปี พ.ศ. 2550 เท่ากับ 858.78
    ล้านบาท เพิ่มขึ้น 208.98 ล้านบาท เพิ่มขึ้นจากเจ้าหนี้ที่ยังไม่ถึงกำหนดเคลียร์ยอดฝากขาย
    และเจ้าหนี้รับจัดจำหน่าย

    ส่วนของผู้ถือหุ้น ณ วันที่ 31 ธันวาคม พ.ศ. 2550 คงเหลือ 667.11 ล้านบาท
    เปลี่ยนแปลงเพิ่มขึ้นจากสิ้นปี 2.10 ล้านบาท คิดเป็น 0.32% เนื่องจาก

-   ทุนลดลงจากการลดทุนที่ชำระแล้วโดยวิธีการตัดหุ้นที่ซื้อคืน จำนวน 19.78 ล้านบาท

-   ทุนเรียกชำระแล้วเพิ่มขึ้น 10.65 ล้านบาท
    จากการแปลงสภาพใบสำคัญแสดงสิทธิเป็นหุ้นสามัญของพนักงาน (ESOP)

-   กำไรสะสมลดลงจากการจ่ายเงินปันผลรวม 194.18 ล้านบาท

-   กำไรสำหรับ ปี พ.ศ. 2550 จำนวน 183.80 ล้านบาท

    กระแสเงินสดและความเพียงพอของโครงสร้างเงินทุน

(หน่วย : ล้านบาท)

  -------------------------------------- ----------- ----------- ----------- ---------
                                         ม.ค.–ธ.ค.   ม.ค.–ธ.ค.   เปลี่ยนแปลง   

                                         2550        2549        เพิ่มขึ้น       (%)
                                                                 (ลดลง)      

  กระแสเงินสดได้มา(ใช้ไป)ในกิจกรรมดำเนินงาน   301.55      327.01      (25.46)     (7.79)

  กระแสเงินสดได้มา(ใช้ไป)ในกิจกรรมการลงทุน    (107.92)    (124.70)    16.78       (13.46)

  กระแสเงินสดได้มา(ใช้ไป)ในกิจกรรมจัดหาเงิน    (185.54)    (181.39)    (4.15)      2.29

  กระแสเงินสดเพิ่มขึ้น(ลดลง)                  8.09        20.92       (12.83)     (61.31)
  -------------------------------------- ----------- ----------- ----------- ---------

กระแสเงินสดได้มาจากการดำเนินงานสำหรับ ปี พ.ศ. 2550 จำนวน 301.55 ล้านบาท
เนื่องจาก

1.  กำไรจากการดำเนินงานที่เป็นตัวเงิน จำนวน 324.87 ล้านบาท

-   กำไรสุทธิสำหรับปี พ.ศ. 2550 จำนวน 183.80 ล้านบาท

-   ค่าใช้จ่ายที่ไม่เป็นตัวเงิน จำนวน 141.07 ล้านบาท (เช่น ค่าเสื่อมราคาและสิทธิการเช่า
    93.67 ล้านบาท, สินค้าสูญหาย 28.92 ล้านบาท,
    ขาดทุนจากสินค้าเสื่อมสภาพและเคลื่อนไหวช้า 11.29 ล้านบาท และบริจาคสินค้า 4.75
    ล้านบาท)

2.  เงินสดลดจากลูกหนี้เพิ่มขึ้น จำนวน 10.30 ล้านบาท

3.  เงินสดเพิ่มจากเจ้าหนี้การค้าและตั๋วเงินจ่ายเพิ่มขึ้น จำนวน 212.23 ล้านบาท

4.  เงินสดลดจากสินค้าคงเหลือเพิ่มขึ้น จำนวน 264.03 ล้านบาท
    ส่วนใหญ่เป็นหนังสือต่างประเทศที่บริษัทฯ เพิ่งได้รับเป็นผู้แทนจำหน่ายหนังสือเรียนภาษาอังกฤษ
    (ELT) เป็นปีแรก

5.  เงินสดเพิ่มจากค่าใช้จ่ายค้างจ่ายเพิ่มขึ้น 23.08 ล้านบาท ส่วนใหญ่เป็นค่าเช่า ค่าบริการ
    ของสาขาค้างจ่าย ซึ่งเพิ่มขึ้นตามจำนวนสาขาที่เปิดเพิ่มขึ้น

6.  เงินสดเพิ่มจากหนี้สินหมุนเวียนอื่นเพิ่มขึ้น จำนวน 23.56 ล้านบาท
    โดยส่วนหนึ่งเกิดจากการขายคูปองแทนเงินสด (Gift Coupon)
    สำหรับซื้อสินค้าในร้านซีเอ็ดบุ๊คเซ็นเตอร์เพิ่มขึ้น

กระแสเงินสดใช้ไปจากกิจกรรมการลงทุนในปี พ.ศ. 2550 จำนวน (107.92) ล้านบาท
เนื่องจาก การซื้อทรัพย์สิน จำนวน 106.67 ล้านบาท

กระแสเงินสดใช้ไปในกิจกรรมจัดหาเงินใน ปี พ.ศ. 2550 จำนวน (185.54) ล้านบาท
เนื่องจาก

1.  เงินเบิกเกินบัญชีธนาคารลดลง จำนวน 2.01 ล้านบาท

2.  จ่ายเงินปันผล จำนวน 194.18 ล้านบาท

3.  เงินสดรับจากการใช้สิทธิแปลงสภาพใบสำคัญแสดงสิทธิของผู้ถือหุ้น จำนวน 10.65 ล้านบาท

    2.  ค่าตอบแทนของผู้สอบบัญชี

ค่าตอบแทนจากการสอบบัญชี บริษัทฯ และบริษัทย่อยได้จ่ายค่าตอบแทนการสอบบัญชี สำหรับรอบบัญชีปี
พ.ศ. 2550 ให้แก่บริษัท สำนักงาน เอ เอ็ม ซี จำกัด ในอัตราค่าสอบบัญชีรวมทั้งสิ้น
655,000.00 บาท ทั้งนี้ผู้สอบบัญชีไม่มีส่วนเกี่ยวข้องกับบริษัทฯ ในด้านอื่นๆ
อีกนอกจากการสอบบัญชีเท่านั้น

ค่าบริการอื่น บริษัทฯ และบริษัทย่อยไม่ได้จ่ายค่าตอบแทนของงานบริการอื่น ให้แก่บริษัท สำนักงาน
เอ เอ็ม ซี จำกัด สำหรับรอบบัญชีปี พ.ศ. 2550